KIRJALLINEN KYSYMYS E-2286/02 esittäjä(t): Alexandros Alavanos (GUE/NGL) komissiolle. Kulttuurimuistomerkkien suojelu Arahtos-joen vesivoimalahankkeelta.



Virallinen lehti nro 052 E , 06/03/2003 s. 0149 - 0150



KIRJALLINEN KYSYMYS E-2286/02 esittäjä(t): Alexandros Alavanos (GUE/NGL) komissiolle (25. heinäkuuta 2002) Aihe: Kulttuurimuistomerkkien suojelu Arahtos-joen vesivoimalahankkeelta Luontotyyppien suojelusta annetulla direktiivillä 92/43/EY(1) suojellun Arahtos-joen varrelle Agios Nikolaokseen aiotaan rakentaa vesivoimala, mistä alueen asukkaat ja ympäristöjärjestöt ovat syvästi huolestuneita. Erityinen huolenaihe on alueen historiallisten kulttuurimuistomerkkien, ennen kaikkea Plakan vanhan sillan mahdollinen tuhoutuminen. Huolestumista lisäsivät entisestään tiedot, joiden mukaan vaadittavan luvan saadakseen hankkeesta vastaava rakennusyhtiö toimitti kartan, jossa Plakan historiallinen silta sijaitsee kilometrin sen todellista sijaintia pohjoisempana. Kyseisessä kohdassa vedenpinta on kahdeksan metriä todellista sijaintikohtaa alempana. Voiko komissio taata, että ympäristövaikutusten arvioinnin tulokset ovat luotettavia? Voiko se vakuuttaa alueen asukkaille, että kulttuurimuistomerkit ja erityisesti edellä mainittu silta eivät vahingoitu? (1) EYVL L 206, 22.7.1992, s. 7. Margot Wallströmin komission puolesta antama vastaus (23. syyskuuta 2002) Komissio on parlamentin jäsenen Averoffin kirjallisen kysymyksen P-3174/01(1) jälkeen lähettänyt Kreikan viranomaisille kirjeen ja pyytänyt tietoja Ipiroksen alueen kolmesta vesivoimahankkeesta. Yhden hankkeen tarkoitus on rakentaa vesivoimalaitos Agios Nikolaosin alueelle (Arahtos). Komissio puuttui asiaan erityisesti tarkistaakseen, täyttääkö hanke luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) ja tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(4), vaatimukset. Kreikan viranomaiset ovat vastanneet komission tietopyyntöön, ja komissio tutkii saamiaan tietoja parhaillaan arvioidakseen, voisiko kyseisillä laitoksilla olla kielteinen vaikutus ympäristöön. Agios Nikolaoksen (Arahtos) vesivoimalaitoksen osalta Kreikan viranomaiset ovat vahvistaneet, että projektia ei ole vielä hyväksytty. Voimayhtiö on jättänyt toimivaltaisille kansallisille viranomaisille tutkimuksen, joka liittyy vesivoimalaitoksen sijainnin alustavaan hyväksyntään, ja sitä tarkastellaan parhaillaan. Jos sijainnin alustavasta hyväksymisestä päätetään, on tehtävä ympäristövaikutusten arviointia koskeva tutkimus. Projektin ympäristövaikutusten arvioinnissa on yksilöitävä, kuvattava ja arvioitava asianmukaisella tavalla projektin suorat ja epäsuorat vaikutukset mm. kulttuuriperintöön. On Kreikan viranomaisten vastuulla tutkia kaikissa näissä tutkimuksissa olevien tietojen sisältö ja oikeellisuus. Komissio voi toimivaltansa rajoissa toteuttaa kaikki tarvittavat toimenpiteet sen varmistamiseksi, että edellä mainittua yhteisön ympäristölainsäädäntöä noudatetaan. (1) EYVL C 134 E, 6.6.2002. (2) EYVL L 206, 22.7.1992. (3) EYVL L 175, 5.7.1985. (4) EYVL L 73, 14.3.1997.